ลุ้นประชุมเฟดนัดส่งท้ายปีฝ่าหน้าผาการคลัง
ศูนย์วิจัยกสิกรไทย คาด เฟดไม่มีมาตรการผ่อนคลายใหม่ๆออกมาในการประชุม11-12ธ.ค.นี้ หลังแนวโน้มหน้าผาการคลังคลี่คลาย
7 ธ.ค. 2555

ศูนย์วิจัยกสิกรไทย คาด เฟดไม่มีมาตรการผ่อนคลายใหม่ๆออกมาในการประชุม11-12ธ.ค.นี้ หลังแนวโน้มหน้าผาการคลังคลี่คลาย
ศูนย์วิจัยกสิกรไทย ประเมินว่า ในการประชุมรอบสุดท้ายของปีในวันที่ 11-12 ธันวาคม 2555 คณะกรรมการกำหนดนโยบายการเงิน (Federal Open Market Committee) ของธนาคารกลางสหรัฐฯ หรือ เฟด น่าจะยังคงจุดยืนในการดำเนินนโยบายการเงินที่ผ่อนคลายอย่างมากต่อไป ทั้งการคงอัตราดอกเบี้ยและส่งสัญญาณดอกเบี้ยต่ำจนถึงช่วงกลางปี 2558 และการซื้อตราสารที่หนุนโดยสินเชื่อที่อยู่อาศัยแบบไม่กำหนดเวลาสิ้นสุด
ส่วนมาตรการซื้อพันธบัตรระยะยาวภายใต้โครงการ Maturity Extension Program หรือ Operation Twist จำนวน 4.5 หมื่นล้านเหรียญสหรัฐต่อเดือน เชื่อว่า  แต่เฟดน่าจะปล่อยให้สิ้นสุดลงตามกำหนดภายในปีนี้ หลังจากที่เครื่องชี้ตลาดแรงงานและภาคอสังหาริมทรัพย์สหรัฐฯ ส่งสัญญาณการฟื้นตัวที่ดีขึ้น อีกทั้งอัตราดอกเบี้ยในตลาดการเงินก็ไม่ได้เร่งตัวสูงขึ้น 
นอกจากนี้ สหรัฐฯ น่าจะผ่านปัญหาเฉพาะหน้าด้านการคลัง ทั้งภาวะหน้าผาการคลัง (Fiscal Cliff) และประเด็นหนี้สาธารณะไปได้ โดยได้รับผลกระทบเพียงบางส่วน อันจะช่วยให้เศรษฐกิจสหรัฐฯ ยังสามารถประคองการขยายตัวต่อไปได้ในปี 2556 ดังนั้น โอกาสที่เฟดจะต้องยกระดับการดำเนินนโยบายผ่อนคลายมากขึ้น อาจยังมีค่อนข้างจำกัดในขณะนี้
ทั้งนี้ สำหรับผลต่อนโยบายการเงินของไทย คาดว่า คณะกรรมการนโยบายการเงินของไทย (กนง.) จะยังคงใช้ความระมัดระวังในการประเมินและทบทวนน้ำหนักความเสี่ยงโดยน่าจะยังไม่พิจารณาปรับขึ้นอัตราดอกเบี้ยเพื่อดูแลความเสี่ยงด้านเงินเฟ้อจนกว่าจะเห็นสัญญาณการขยายตัวทางเศรษฐกิจไทยที่มั่นคง เพราะแม้สถานการณ์ที่เศรษฐกิจโลกมีพัฒนาการที่ดีขึ้น แต่ยังมีความเปราะบางอยู่มาก ขณะที่การขยายตัวของอุปสงค์ในประเทศไทยยังคงอยู่กับปัจจัยอีกหลายประการ ทั้งการปรับตัวของราคาสินค้าและต้นทุน รวมถึงความก้าวหน้าของการใช้จ่ายและนโยบายรัฐ